૨૬નવેમ્બરે બંધારણ દિન નિમિત્તે પાટનગર દિલ્હીમાં યોજાયેલા સમારોહોમાં સરકાર અને ન્યાયતંત્ર પરસ્પર એકબીજાને તેમની લક્ષ્મણરેખા દર્શાવતાં જોવામાં આવ્યાં. સુપ્રીમ કોર્ટ અને હાઈકોર્ટોમાં ન્યાયાધીશોની નિમણૂકની પ્રક્રિયા અંગે સરકાર અને ન્યાયતંત્ર વચ્ચે ચાલી રહેલા શીતયુદ્ધનું પ્રતિબિંબ તેમાં જોવા મળતું હતું. એક સમારોહમાં ભારતના મુખ્ય ન્યાયાધીશ જે. એસ. ઠાકુરે એવું કહ્યું હતું કે સરકારનાં ત્રણેય અંગોએ તેમની મર્યાદામાં રહેવું જોઈએ અને તેની દેખરેખ રાખવાની ફરજ સર્વોચ્ચ અદાલતની છે. એ પછી અન્ય એક સમારોહમાં મુખ્ય ન્યાયાધીશની આ ટિપ્પણીનો પ્રત્યુત્તર આપતાં એટર્ની જનરલ મુકુલ રોહતગીએ એવું કહ્યું હતું કે ન્યાયતંત્ર સહિત સરકારનાં તમામ અંગો માટે લક્ષ્મણરેખા છે. સ્વ-નિયંત્રણ એ મહત્ત્વની બાબત છે. એ પછી તેમણે સ્પષ્ટ કર્યું હતું કે ન્યાયતંત્રને પણ તેની લક્ષ્મણરેખા છે તેનો અહેસાસ તેને થવો જોઈએ. ભારતના બંધારણના ઘડતરની કામગીરી જે દિવસે સંપન્ન થઈ હતી એ ૨૬ નવેમ્બરના દિવસની ઉજવણી જાણે સરકાર અને ન્યાયતંત્ર વચ્ચેના સંઘર્ષનું નિમિત્ત બની રહી.